Хэкупсэ нэсхэр щагъасэ щIыпIэ
Хабзэ хъуащи, цIыхухэм хьэщIагъэ дахэ ехынымкIэ цIэрыIуэ хъуа ди республикэм гъэмахуэ къэс къытхуоблагъэ зи узыншагъэр езыгъэфIэкIуэну, зи нэгу зезыгъэужьыну хуей куэд. Мыгъэрей апхуэдэ хьэщIэхэм ящыщщ Iуащхьэмахуэ лъапэ и щIыпIэхэм щылажьэ «ЛIыхъужьхэр» сабий лагерым зыщыгъэпсэху ныбжьыщIэхэр. Ахэр Москварэ Москва областымрэ къикIащ.
Сабийхэм я гупсысэм зезыгъэужь «ЛIыхъужьхэр» хэкупсэ проектыщIэм и цIэр зыфIаща лагерым щыIэнущ зи ныбжьыр илъэси 10 — 17 хъу щыхьэрдэс ныбжьыщIэ 200-м щIигъу. Лагерыр пIалъи 4-кIэ зэщхьэщыхауэ лэжьэнущ. Мы зэманым абы зыщагъэпсэху езанэ пIалъэм щыIэну зи насып къикIа ныбжьыщIэхэм.
ПроектыщIэр гъащIэм щыхапщэ щIыналъэхэм ди республикэр зэрыхэхуам щогуфIыкI ди щIыпIэм и унафэщIхэр. КъБР-м курортхэмрэ туризмэмкIэ и министр ЩоджэнцIыкIу Мурат зэрыжиIэмкIэ, Къэбэрдей-Балъкъэрым Iэмал псори щыщыIэщ сыт хуэдэ проект хьэлэмэтри нахуа- пIэ щыпщIыну. Абы Iуэхум хилъагъуэ фIыхэм ящыщщ ди щIыналъэм теухуа хъыбарыфIхэри сабийхэм зэрызэхахынур, ди цIыхухэм, хабзэхэм, щэнхабзэхэм абыхэм гъунэгъуу щыгъуазэ зэры-зыхуащIыфынур.
Лагерыр зэрылажьэрэ зы тхьэмахуэ хъуауэ аращи, а махуэхэр сабийхэм я дежкIэ купщIафIэу, Iуэху хьэлэмэтхэмрэ гъэщIэгъуэнхэмкIэ гъэнщIауэ екIуэкIащ. ЯпэщIыкIэ ахэр хуагъэсащ бгым зэрыдэкIуеифыну Iэмалхэм, абы щхьэкIэ Iэмалыншэу убгъэдэлъын хуей щIэныгъэри иратащ. ИужькIэ ныбжьыщIэхэр МЧС-м и къегъэлакIуэхэм я гъусэу Iуащхьэмахуэ и джабэхэм ящыщ зым дэкIуеящ. Тенджызым нэхърэ километри 4-кIэ нэхъ лъагэ щIыпIэм нэса нэужь, абы-хэм къегъэлакIуэхэм нэрылъагъу къыщащIащ къызэрымыкIуэ щытыкIэм бгым щихуа цIыхухэр гузэвэгъуэм къызэрыхашыжыфыр, къызэрырагъэлыфыр.
Апхуэдэ къызэрымыкIуэ щытыкIэхэр сабийхэм зыхебгъэщIэным мыхьэнэшхуэ иIэу къалъытэ проектым и къызэгъэпэщакIуэхэм. Япэрауэ, абы ныбжьыщIэхэм я псэм къыщегъэуш социальнэ хэкупсэ гурыщIэр (зыщыщ лъэпкъми щIыпIэми емылъытауэ псори зэрылъы- тэу, зэрылъагъуу щыты-ныр). ИпэкIэ псэлъэгъуейрэ жэрдэмыншэу къыпщыхъуа ныбжьыщIэм апхуэдэхэм деж зыкъызэкIуэцIехри, узыщымыгугъа лIыгъэрэ хахуагъэрэ къыкъуокI.
— ПроектыщIэм бгъэдэлъ апхуэдэ сэбэпынагъхэм ящыщщ узэрыгушхуэнрэ узэрыпэгэнрэ, ар щIыналъэу е цIыху щхьэхуэу ирехъуи, ди къэралым зэрыщымымащIэр ныбжьыщIэхэм гурэ псэкIэ зыхегъэщIэныр, ахэр нэрылъагъу ящыщIыныр, — жеIэ проектым и генеральнэ унафэщI Гуров Сергей. — КъытщIэхъуэ щIэблэр хэкупсэу къэгъэтэджынымкIэ ари зы Iэ- малщ.
Лагерым щекIуэкI лэжьыгъэхэр Iыхьищу зэщхьэщыхауэ щытщ: тренингхэр, IэщIагъэм епха гурыIуэныгъэхэр, спорт-нэгузегъэужь программэхэр. Абыхэм ящыщ дэтхэнэми ныбжьыщIэхэр хуегъасэ гупу зэдэлэжьэным, зэгурыIуэрэ зэдэIуэжу Iуэху зэфIахыным.
Проектым и жэрдэмщIакIуэхэм я фIэщ мэхъу лагерым щыIэ дэтхэнэ сабийми и нэгу зиужьауэ, и узыншагъэр иригъэфIэкIуауэ, Къэбэрдей-Балъкъэрым и цIыхухэм, щIыуэпсым епха гукъэкIыж дахэхэр и куэду и унэ зэрекIуэлIэжынур.
КЪАРДЭН Ритэ.
